Ungdomssteget i Naustdal barne- og ungdomsskule slit med omfattande disiplinære problem. No vert Konfliktrådet involvert.

«Vi opplever diverre at nokre elevar på ungdomssteget manglar respekt og toleranse for medelevar og vaksne. Det blir meldt frå om forhold knytt til negativ språkbruk, kverulerande uro, nedsetjande utsegn om medelevar, foreldre og lærarar, steling, fysisk utagering med meir».

Slik vert problemet formulert i eit brev til føresette til elevar på ungdomssteget ved Naustdal barne- og ungdomsskule, signert av rektor Kirsten Friis og FAU-leiar Anne-Grethe Naustdal.

Brevet kom i postkassene same dag som det vart klart at elevane frå Horstad skule og 5.-7. klasse frå Vevring skule skal flyttast til sentrumsskulen.

LES OGSÅ: Fryktar alle grendeskulane ryk

- Eit avgrensa miljø

– Vi foreldre opplever det som svært bra at skulen tek desse problema så alvorleg. Det går jo utover læringssituasjonen til ungane våre, seier Naustdal, leiar for Foreldrearbeidsutvalet.

Problema har ifølgje Naustdal oppstått frå hausten av, då det nye skuleåret starta. Ho oppfattar det ikkje som eit generelt miljøproblem ved skulen, men noko som først og fremst knyter seg til avgrensa miljø i klassene på 8. og 9. steget. Nokre få elevar markerer seg med negativ oppførsel, og andre heng seg på.

– Samstundes er dette noko som vedgår heile skulen. Bråk og slåsting har oppstått ikkje berre i klassesituasjonen, men også i friminutta. Og på skuleveg, i form av mobbing, seier ho.

Foreldre sit vakt i klassen

Firda har tidlegare skrive om naskeproblem ved butikken i nærleiken av skulen. Også rundt ungdomsklubben Rampen har det vore uro i haust, i form av ungdomsgjengar som har vandra rundt om i bygda og laga bråk.

Sidan jul har foreldra engasjert seg for å bøte på den vanskelege klassesituasjonen på ungdomssteget. Dei har skrive seg på ei liste, og sete vakt under timane. Også rektor Kirsten Friis har sete gjennom skuletimar med klassane som opplever problem. Dette skal ha hatt ein positiv effekt.

– Men vi kan jo ikkje i lengda lene oss så tungt på foreldre, seier Naustdal.

Rektor: - Dei fleste er veldig fine

– Ungdommane her på skulen er veldig fine, men så er det eit fåtal som oppfører seg på ein slik måte at det blir veldig negativt, seier rektor Kirsten Friis.

Ho understreker at skulen har jobba systematisk med å skape eit godt læringsmiljø over tid, mellom anna via eit utviklingsprosjekt i samarbeid med Høgskulen i Volda.

Ho opplever det ikkje som noko dramatisk steg å involvere Konfliktrådet, berre ei utviding av miljøarbeidet med nok ein samarbeidspartnar. Samstundes understrekar ho at problem som mobbing og trakassering må takast djupt alvorleg:

– Ofre for mobbing står i fare for å utvikle psykisk sjukdom. Ofte vert åtferda berre oppfatta som tull og tøys frå dei som utøver den, men konsekvensane kan bli forferdelege, seier Friis.